## La secretària autonòmica d’Igualtat i Diversitat defén la “incorporació de la perspectiva de gènere en l’educació i en la salut” per a millorar la qualitat de vida de les persones

*** Asunción Quinzá ha inaugurat la jornada ‘Educació, gènere i salut: un enfocament des de la ciència oberta per a l'abordatge dels reptes socials’
* En la seua intervenció ha destacat l'aposta del Consell per polítiques i actuacions per a superar discriminacions per raó de gènere**

La secretària autonòmica d’Igualtat i Diversitat, Asunción Quinzá, ha defés la importància de la “incorporació de la perspectiva de gènere en l’educació i en la salut”, perquè permet comprendre “de quin mode els estereotips i els rols de gènere influïxen en la qualitat de vida de les persones i, per tant, millorar-la”.

Asunción Quinzá ha sigut l’encarregada d’inaugurar la jornada ‘Educació, gènere i salut: un enfocament des de la ciència oberta per a l’abordatge dels reptes socials’, organitzada per la Unitat d’Informació i Investigació Social i Sanitària (UISYS) i la Càtedra de Gènere i Salut de la Universitat de València.

En la seua intervenció, Quinzá ha assenyalat que el coneixement sobre gènere permet entendre les “desigualtats existents”, tant socials com culturals, i abordar-les per a generar eines amb les quals “desafiar estereotips, fomentar l’exercici de la igualtat d’oportunitats, combatre la discriminació reconeixent els drets de les dones i promoure un tracte just i igualitari per a totes les persones, independentment del seu gènere”.

En este sentit, ha destacat l’aposta de la Vicepresidència Segona i Conselleria de Serveis Socials, Igualtat i Habitatge a favor de mesures i actuacions per a avançar en la “superació de les discriminacions i integrar la igualtat de gènere en les polítiques públiques”.

**Salut i educació**

La secretària autonòmica d’Igualtat i Diversitat s’ha referit a la salut i l’educació com a “dos pilars fonamentals en el desenvolupament de la societat” i, per això, és necessari, des dels dos àmbits, fomentar i promoure l’equitat entre hòmens i dones “analitzant les diferències socials i culturals associades al gènere per a així lluitar constructivament contra estereotips, prejuís i discriminacions”.

La perspectiva de gènere en l’àmbit de l’educació, hi ha afegit, és essencial per a construir societats més justes i igualitàries”. Amb això es fomenta l’“apoderament” de totes les persones sense cap discriminació i s’assenten bases per a un “canvi social durador” que lluite contra conflictes tan importants com la violència contra les dones, el ciberassetjament, l’assetjament escolar o la bretxa de gènere en determinades carreres, entre altres.

Quant al camp de la salut, Quinzá s’ha referit a com s’han visibilitzat en els últims anys dades significatives sobre les diferents maneres d’emmalaltir entre hòmens i dones. Per tant, ha insistit, “integrar la perspectiva de gènere és fonamental per a comprendre i abordar les disparitats i necessitats específiques de dones, hòmens i persones de diverses identitats de gènere”.

D’altra banda, també ha destacat la necessitat d’una informació “sense barreres” que permeta generar projectes que involucren la ciutadania, sobretot en el plantejament de problemes i en el diagnòstic de les necessitats, la recopilació de dades i la cerca de solucions responsables en context.

Amb estes premisses, ha finalitzat, la interacció entre educació, gènere i salut és “un tema crucial en la societat contemporània i un repte que hem d’afrontar”.

Fecha: 23/11/2023